
Lansarea înscrierilor la 

Târgul național pentru susținerea meșteșugurilor și artizanatului

Ministerul Economiei, Digitalizării, Antreprenoriatului și Turismului (MEDAT) deschide, începând de luni, 5 octombrie 2026, înscrierile pentru Târgul național pentru artizanat și meșteșuguri. Evenimentul, organizat în cadrul Programului național multianual pentru susținerea meșteșugurilor și artizanatului, va avea loc pe esplanada Stadionului Municipal „Constantina Diță” din Târgu Jiu, județul Gorj, în perioada 22 – 25 octombrie.
Programul național multianual pentru susținerea meșteșugurilor și artizanatului urmărește stimularea dezvoltării meșteșugurilor și a micii industrii din România, promovarea produselor și serviciilor realizate prin prelucrare manuală și protejarea meseriilor tradiționale. Prin organizarea târgului sunt urmărite creșterea vizibilității acestor produse, creșterea cererii pe piața internă și dezvoltarea unor contacte de afaceri și parteneriate. Procedura de implementare a fost adoptată prin Ordinul ministrului economiei, digitalizării, antreprenoriatului și turismului nr. 2193/2025 și publicată în Monitorul Oficial nr. 995 bis/2025 (https://www.agentiabrasov.ro/wp-content/uploads/2025/11/Monitorul-Oficial-Partea-I-nr.-995Bis.pdf).

Pe durata evenimentului, expozanții vor putea organiza, la standurile proprii, sesiuni de ateliere pentru vizitatori. Participanții vor putea explica și demonstra practic modul în care sunt realizate produsele prin tehnici tradiționale, de la țesut, broderie, dantelărie, olărit și ceramică până la prelucrarea lemnului, pielii, fierului și sticlei.

Înscrierile se fac online, în perioada 5 octombrie, ora 1000 – 15 octombrie 2026, ora 2000, pe website-ul: sme-ecotech.gov.ro
Termenul poate fi prelungit, după caz, până la epuizarea locurilor disponibile. Admiterea se va face în ordinea înscrierii (primul venit, primul servit), cu îndeplinirea criteriilor de eligibilitate.

Entitățile selectate în urma înscrierii în cadrul programului vor beneficia de: 
· asigurarea participării gratuite la târg, în calitate de expozant;
· acordarea unei sume forfetare în valoare de 2.500 lei/beneficiar, pentru cheltuieli destinate deplasării și cazării participanților, condiționată de prezența zilnică la TIMM ediția 2026 – Meșteșuguri și Artizanat pe întreaga perioadă de desfășurare a evenimentului și de respectarea procedurii de implementare a programului.

Decontarea se face ulterior desfășurării târgului, pe baza cererii beneficiarului și a procesului-verbal de participare la eveniment.


La târg pot participa societățile cooperative, inclusiv cele meșteșugărești mixte, întreprinderile mici și mijlocii, persoane fizice autorizate, întreprinderi individuale și familiale, precum și asociații profesionale sau fundații care desfășoară activități sau au ca obiect promovarea meșteșugurilor, artei populare și artizanatului. Asociațiile și fundațiile pot înscrie, în numele meșteșugarilor sau artizanilor membri ai organizației, cel mult 10 expozanți.

Verificarea și selecția potențialilor participanți vor fi realizate de Agenția pentru Întreprinderi Mici și Mijlocii și Turism (AIMMT) Ploiești, în calitate de organizator al evenimentului, pe baza criteriilor de eligibilitate prevăzute în program și în limita locurilor disponibile. În urma evaluării documentelor, solicitanții vor primi, după caz, o scrisoare de acceptare sau de respingere. La final, va fi anunțată lista expozanților care vor participa la târg, în ordinea transmiterii aplicațiilor.

După încheierea etapei de înscriere, lista solicitanților va fi publicată pe website-ul: https://economie.gov.ro 

